Diari Oficial de la Generalitat Valenciana


Sumari del DOGV 5813, del 24-07-2008 (2008/7882)

Aprovació del projecte de reparcel·lació de la unitat d'execució 18-UE-R, situada entre el carrer Juan de la Cierva, Ros de Ursinos i avinguda Caputxins.
---------------------------------------------------------------------------------------------------------------------------------------------------------

### Dades del document

Número de DOGV
:   5813

Data del DOGV
:   24-07-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/7882


Data del document
:   20-05-2008

Organisme emissor
:   Ajuntament de Castelló de la Plana

Tipus de document
:   Resolució

Descriptors 

:   * Castelló de la Plana
    * pla d'urbanisme
    * administració local

Aprovació del projecte de reparcel·lació de la unitat d'execució 18-UE-R, situada entre el carrer Juan de la Cierva, Ros de Ursinos i avinguda Caputxins. [2008/7882]  
La Junta de Govern Local de l'Ajuntament de Castelló de la Plana, en sessió celebrada en data 9 de maig de 2008, va adoptar l'acord següent:  
«Vist l'expedient que s'està instruint per a aprovar el projecte de reparcel·lació de la unitat d'execució 18-UE-R, situada entre el carrer Juan de la Cierva, Ros de Ursinos i avinguda Caputxins i els següents,  
Antecedents:  
1. En data 16 de març de 2005 la mercantil Estructuras, Viviendas y Carreteras SL, va depositar una alternativa tècnica de programa per al desenvolupament de la unitat d'execució abans referida que es va acompanyar d'un estudi de detall i un projecte de reparcel·lació.  
2. La documentació presentada es va exposar al públic seguint el procediment legalment exigit.  
En data 20 d'abril de 2006, aquest ajuntament va comunicar a la mercantil suara esmentada que l'ordenació presentada havia provocat manifestacions en contra per part dels veïns i per a compatibilitzar els drets dels propietaris del sòl i les aspiracions dels veïns de la zona, se li va requerir perquè formulara una ordenació en què havia de materialitzar-se al voltant de la meitat de l'edificabilitat prevista pel pla general, sense perjudici que pogueren realitzar-se les actuacions oportunes per a situar l'edificabilitat no esgotada en un altre àmbit d'actuació.  
3. En data 30 d'octubre de 2006, el licitador va presentar nova ordenació per mitjà de pla de reforma interior, d'acord amb el requeriment indicat.  
El pla de reforma interior que ordenava la zona i disposava una reserva d'aprofitament, es va exposar al públic durant el termini legalment previst, sense que consten reclamacions en l'expedient.  
4. En data 25 d'octubre de 2007 es va aprovar el programa d'actuació integrada amb les modificacions recollides en l'ordenació.  
5. En data 14 de desembre de 2007, l'adjudicatari va presentar projecte de reparcel·lació ajustat a la nova ordenació, el qual s'ha exposat al públic en els terminis legalment previstos, sense que conste en l'expedient cap reclamació.  
Tenint en compte que:  
I. El pla general preveu per a la 18-UE-R una edificabilitat total d'11.419 m2 i una zona verda pública de 1.165 m².  
En la reparcel·lació que executa el planejament de desenvolupament aprovat, es materialitzen 8.419 m²t i es produeix un defecte de 3.000 m²t respecte de l'edificabilitat prevista pel pla general. Així mateix, la reparcel·lació preveu una zona verda de 1.546,56 m², superior a la prevista pel pla general que és de 1.165 m².  
En execució del pla de reforma interior aprovat, la reparcel·lació configura una parcel·la resultant núm. 5 que ocupa la totalitat del subsòl de la zona verda i centre de transformació per a garatge aparcament de caràcter patrimonial i que s'adjudica a l'Ajuntament de Castelló.  
Per la seua banda, l'aprofitament previst en el pla general que no es   
materialitza en aquest àmbit, es configura com un defecte d'adjudicació de les finques inicials, i dóna lloc a una reserva d'aprofitament que es defineix en la finca resultant núm. 6. Sobre aquest punt, l'informe jurídic que figura en l'expedient, posa de manifest que en l'àmbit d'actuació es materialitza menys aprofitament que el permés pel pla general i que l'interessat ha sol·licitat una reserva d'aprofitament, la qual no podrà materialitzar-se amb caràcter efectiu fins que es modifique el pla general de manera que permeta allotjar, en un àmbit concret, la superfície de sostre que ara no es materialitza.  
En aquests moments s'està estudiant una modificació de pla general, segons l'acord del Ple de 25 d'octubre de 2007 en el qual amb motiu de l'aprovació del pla de reforma interior es va ordenar als serveis tècnics d'urbanisme que iniciaren els estudis necessaris a fi de situar 3.000 m²t previstos pel pla general que no es materialitzen en la 18-UE-R en un altre àmbit d'actuació.  
II. Sobre les obligacions que han de complir els propietaris de sòl a l'empara de l'article 16 de la Llei 8/2007 de Sòl, ha d'indicar-se que la unitat d'execució 18-UE-R es troba en sòl urbà i que en data 21 de desembre de 2007 va ser emés un informe per la Direcció General d'Ordenació del Territori, en què es fa constar que els propietaris de sòl urbà han de cedir gratuïtament i lliure de càrregues d'urbanització les parcel·les corresponents a la cessió del 5% de l'aprofitament tipus, en tots els procediments iniciats a partir de l'1 de juliol de 2007 considerant, en la gestió indirecta, la presentació d'aquest en el registre d'entrada de l'administració.  
De l'informe jurídic emés a aquest efecte es desprén que la reparcel·lació de la 18-UE-R es va presentar per primera vegada, junt amb el programa d'actuació integrada, el 16 de març de 2005 i es va exposar al públic en el Diari Oficial de la Comunitat Valenciana número 4795, de 31 de març de 2005. El 14 de desembre de 2007 es va presentar un projecte de reparcel·lació ajustat a l'ordenació aprovada que principalment varia l'aprofitament a materialitzar i la superfície de zona verda a cedir, i queda per determinar si la reparcel·lació que ara se sotmet a aprovació queda subjecta a la cessió del 5% de l'aprofitament tipus lliure de càrregues.  
De la documentació que figura en l'expedient, es dedueix que el document que se sotmet a aprovació és el que es va presentar en aquest ajuntament el 14 de desembre de 2007, per la qual cosa s'entén que és aquesta la data en què es va iniciar l'expedient i en conseqüència resulta d'aplicació la cessió de l'excedent segons els criteris definits per la Direcció General d'Ordenació del Territori.  
No obstant això, la corporació considera que estem davant d'un projecte modificat que va iniciar el seu tràmit molt abans de la Llei 8/2007 i a la vista de comentaris d'autors com José Luis de Vicente González, que entenen que la quantificació de l'obligació de cessió haurà de ser determinada per la legislació urbanística i, fins que no existisca tal definició, ens trobem amb una norma en blanc que ha de completar-se per la Comunitat Autònoma, per la qual cosa fins que l'esmentada norma es dicte no es coneix el percentatge exigible i no pot demanar-se cap cessió en sòl urbà.  
III. L'article 186-3 de la Llei Urbanística Valenciana preveu la possibilitat d'efectuar reserves quan l'aprofitament subjectiu que en conjunt correspon als propietaris afectats per un programa, siga inferior al total aprofitament objectiu d'aquest.  
En aquesta reparcel·lació els titulars del sòl no poden materialitzar la totalitat de l'aprofitament que els atorga el pla general i s'estableix una reserva de 3000 m²t.  
IV. Els serveis tècnics municipals han emés informe favorable de la reparcel·lació.  
V. L'article 17.1 del Reglament de Béns de les Entitats Locals, aprovat per Reial Decret 1372/1986, de 13 de juny, preveu que les corporacions locals estan obligades a formar inventari de tots els seus béns i drets. L'article 20 de la norma referida assenyala les dades que han de constar en l'inventari dels béns immobles. A aquest efecte, s'indicarà si es tracta de béns d'ús o servei públic, patrimonials o comunals.   
VI. De l'article 127 de la Llei Reguladora de les Bases de Règim Local, es desprén que correspon a la Junta de Govern Local l'aprovació dels documents de gestió i en conseqüència la reparcel·lació.  
Per tot això, vistos els informes tècnic i jurídic emesos a aquest efecte i els preceptes mencionats, a proposta de la Comissió d'Estudi de Desenvolupament de la Ciutat, Sostenibilitat, Medi Ambient, Vivenda i Serveis Urbans, s'acorda:  
1. Aprovar la reparcel·lació de la unitat d'execució 18-UE-R, situada entre els carrers Juan de la Cierva Ros de Ursinos i avinguda Caputxins, en què figura un defecte d'aprofitament de 3000 m²t, respecte de què va atribuir a l'esmentada unitat d'execució el pla general i que es reserven els propietaris de sòl en la proporció que els correspon segons el seu dret, visat amb el núm. 527 de 25 d'abril de 2008.  
2. Notificar als particulars interessats i publicar aquest acord en el Butlletí Oficial de la Província, Diari Oficial de la Comunitat Valenciana i tauler d'anuncis d'aquest ajuntament.  
3. Seguir les actuacions per a inscriure les finques resultants i l'aprofitament que es reserven els propietaris en el Registre de la Propietat.  
4. Inscriure en l'Inventari del Patrimoni Municipal de Béns una parcel·la de 1.571,76 m²s per a garatge aparcament com a bé patrimonial.  
Inscriure 721,54 m²t com a aprofitament municipal procedent del camí Molins que no es materialitza en l'àmbit de l'actuació 18-UE-R, amb caràcter patrimonial.  
Inscriure en l'Inventari del Patrimoni Municipal 1.546,56 m² de zona verda i 25,20 metres destinats a centre de transformació com béns de domini públic d'ús i servei públic o respectivament.»  
Contra l'acte que es publica, que exhaureix la via administrativa, es pot interposar recurs potestatiu de reposició en el termini d'un mes davant de l'òrgan que l'ha dictat (art. 52 de la Llei 7/1.985, de 2 d'abril, Reguladora de les Bases del Règim Local modificat per Lleis 11/1999 i 57/2003 i 107 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificats per Llei 4/1.999) o, alternativament, recurs contenciós administratiu davant del Jutjat Contenciós Administratiu de Castelló dins del termini de dos mesos (arts. 52 de la Llei 7/1.985, de 2 d'abril, Reguladora de les Bases de Règim Local, modificada per Lleis 11/1999 i 57/2003 i 8, 45 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, modificada per Llei Orgànica 19/2003, de 23 de desembre). En ambdós casos, el termini es computarà des de l'endemà del dia en què es publique en el Diari Oficial de la Comunitat Valenciana el present anunci.  
Castelló de la Plana, 20 de maig de 2008.- L'alcalde: Alberto Fabra Part.